b'\n_START_ARTICLE_\nLocmanas\n_START_SECTION_\nDarbo pob\xc5\xabdis\n_START_PARAGRAPH_\n\xc4\xae laiv\xc4\x85 atvyksta greitaeigiu locmano kateriu (kartais \xe2\x80\x93 sraigtasparniu). Locmano darbo laiko trukm\xc4\x97 vedamame laive priklauso nuo konkretaus uosto, atstumo iki jo krantin\xc4\x97s: Klaip\xc4\x97doje tai u\xc5\xbetrunka valand\xc4\x85, Antverpene apie 6-8 valandas. Locmanui svarbu laivo grimzl\xc4\x97, jo manevrin\xc4\x97s savyb\xc4\x97s. Laivo valdymo neperima \xe2\x80\x93 jis tik kapitono patar\xc4\x97jas (su kai kuriomis i\xc5\xa1imtimis). Paprastai veikia schema \xe2\x80\x9clocmanas-vairininkas\xe2\x80\x9d, o \xc5\xa1turmanas seka, ar teisingai vairininkas suprato komand\xc4\x85. Oficialiai pakil\xc4\x99s ant kapitono tiltelio, locmanas aptaria su kapitonu daug dalyk\xc5\xb3, susijusi\xc5\xb3 su laivo valdymu. Taip pat aptaria uoste planuojamus manevrus, buksyr\xc5\xb3 kiek\xc4\xaf, j\xc5\xb3 panaudojimo galimybes. Kapitonui b\xc5\xabtina gauti i\xc5\xa1sami\xc4\x85 informacij\xc4\x85 apie uost\xc4\x85 ir jo prieigas, ypa\xc4\x8d jei jis \xc4\x8dia atplaukia pirm\xc4\x85 kart\xc4\x85._NEWLINE_Locmano darbo praktikoje pasitaiko, jog d\xc4\x97l tam tikr\xc5\xb3 prie\xc5\xbeas\xc4\x8di\xc5\xb3 jis gali atsisakyti toliau vesti laiv\xc4\x85, pvz., jei kapitonas ignoruoja jo patarimus. B\xc5\xabna atvej\xc5\xb3, kai kapitonas gali pareikalauti laive pakeisti locman\xc4\x85. Atsisak\xc4\x99s vykdyti savo funkcijas, locmanas gali pasilikti tiltelyje, ta\xc4\x8diau kapitono klausiamas privalo teikti informacij\xc4\x85.'